Imtella' Mejju 26, 2021 - Aġġornata 26 Ta' Mejju, 2021 8:07pm Sparatura f'bitħa ta' stazzjon tal-ferrovija f'San Jose, Kalifornja, ħalla mill-inqas tmienja mejta u oħrajn feruti. Fost il-maqtula l-agressur, bl-awtoritajiet ta' San Jose għadhom qed jistabilixxu x'kien il-mottiv wara din l-isparatura li fil-mira tagħha jidher li kien hemm impjegati tas-servizz ferrovjarju. Il-pulizija ta' San Jose kkonfermaw li l-agressur inqatel fuq il-post. Diversi persuni oħra ttieħdu l-isptar għall-kura. Is-sindku ta' San Jose, Sam Liccardo, qal li l-awtoritajiet għadhom qed janalizzaw is-sitwazzjoni u anke evakwaw il-post fejn saret l-isparatura. Skont rapporti minn mezzi tal-media Amerikani, jidher li l-isparatura bdiet waqt laqgħa tal-ħaddiema tat-trasport bil-ferrovija, f'bitħa fejn issir il-manutenzjoni.